钦定古今图书集成/历象汇编/乾象典/第065卷 > 《田家五行》 > 《论风》
## 钦定古今图书集成/历象汇编/乾象典/第065卷 > 《田家五行》 > 《论风》

夏秋之交，大风及有海沙云起，俗呼谓之“风潮”，古人
名之曰“飓风。”言其具四方之风，故名飓风。有此风，必
有霖淫大雨同作，甚则拔木偃禾、坏房室、决堤堰。其
先必有如断虹之状者见，名曰“飓母。”航海之人见此，
则又名破帆风。

凡风，单日起，单日止；双日起，双日止。

谚云：“西南转西北，搓绳来绊屋。”又云：“半夜五更西，天
明拔树枝。”又云：“日晚风和，明朝再多。”又云：“恶风尽日
没。”又云：“日出三竿，不急便宽。”大凡风日出之时必略
静，谓之风让日。大抵风自日内起者必善，夜起者必
毒，日内息者亦和，夜半息者必大冻。已上并言隆冬
之风。

谚云：“春风踏脚报，言易转方”，如人传报不停脚也。一
云：“既吹一日南风，必还一日北风。”报答也。二说俱应。
谚云：“西南早到，晏弗动草。”言早有此风，向晚必静。
谚云：“南风尾，北风头。”言南风愈吹愈急，北风初起便
大。